Minister en sy vrou toets positief vir Covid-19Gwede Mantashe, minister van mineralebronne en energie, (Foto: Jairus Mmutle/GCIS) Gwede Mantashe, minister van minerale bronne en energie, en sy vrou, Nolwandle, het positief vir Covid-19 getoets. Die egpaar het gister hul uitslae ontvang, het Phumla Williams, woordvoerder van die kabinet, gesê. “Dit was die minister se derde stel toetse sedert die uitbreking van die virus.” Die egpaar is tans in isolasie en die minister sal voortgaan om van die huis af te werk. Mantashe het opdrag gegee dat al die lede van sy private kantoor ook getoets word. “Ons die wens die minister en sy vrou ŉ vinnige herstel toe, asook die duisende Suid-Afrikaners en hul gesinne wat ook die stryd teen Covid-19 voer.” Die ANC het Mantashe ook ŉ spoedige herstel toegewens. Mantashe is die voorsitter van die regerende party. Pule Mabe, nasionale woordvoerder van die ANC, het namens die party ook sy beste wense oorgedra aan die drie premiers wat positief vir Covid-19 getoets het. Premier David Makhura van Gauteng, Job Mokgoro van Noordwes en Alan Winde van die Wes-Kaap het almal positief vir Covid-19 getoets. “Ons vra alle Suid-Afrikaners om medelye en solidariteit te betoon met diegene wat besmet is en om ondersteuning te bied aan alle gesinne wat geliefdes verloor het as gevolg van Covid-19. Kom ons almal voldoen aan die regering se regulasies wat ten doel het om lewens te red.” Die ANC het gesê die regering se vinnige aksie rakende die verbod op die verkoop en verspreiding van alkohol is nog ŉ duidelike demonstrasie om die lewens van alle Suid-Afrikaners te beskerm. “Soos die president gesê het, dit is in ons hande.”